Správa zo zahraničnej pracovnej cesty

1. Účastník ZPC:
 	
Titul, meno a priezvisko:	Ing. Jaroslava Kováčová	
Pracovisko:	Odbor medzinárodnej spolupráce vo výskume a vývoji,  Sekcia vedy a techniky, MŠVVŠ SR, Stromová 1, 
813 30 Bratislava	
Pracovné zaradenie:	hlavný štátny radca	
Znalosť jazykov:	AJ, NJ (C2, C1)	

2. Zahraničná pracovná cesta:

Štát:	Belgicko	
Mesto:	Brusel	
Vykonaná v doch:	17. – 19. 1. 2012 	
Prijímajúca organizácia:	EUREKA Sekretariát
Rue Neerveld 107
1200, Brussels	
Účel cesty:	účasť na Akadémii EUREKA and the Regional Dimension of Innovation	
Spôsob financovania:	cestovné a pobytové náklady hradí MŠVVŠ SR	

3. Rámcový program pobytu:

  17.1.2012

  18.1.2012
  19.1.2012	odlet do Bruselu z Viedne o 15.30
19.00-21.00 stretnutie s pani Martinou Hrvolovou, zástupkyňou SR v NATO HQ (nové nominácie do poradného panelu ISEG NATO SPS)
9.00-17.30     Účasť na zasadnutí k Regionálnej dimenzii EUREKA 
9.00-16.00    Účasť na Konferencii k podpore projektov orientovaných 
na  oblasť potravinárstva (18.00-22.00 cesta späť na Slovensko)	
		
4. Stručný priebeh rokovaní:

Po prílete do Bruselu a ubytovaní som sa zúčastnila prvého neformálneho stretnutia s p. Martinou Hrvolovou (ktorá nahradila p. Korbeľa a p. Šefčíka) zo Stálej delegácie SR pri NATO HQ s cieľom predstaviť sa navzájom a informovať sa o možnostiach, ktoré pre SR program civilnej bezpečnosti SPS (Science for peace and security) poskytuje. Zároveň do 13.1.2012 bolo potrebné na základe verejnej výzvy NATO predložiť nominácie slovenských expertov 
do poradného panelu ISEG NATO SPS, ktorí sa budú sa zúčastňovať nezávislých hodnotení prijatých projektov na základe NATO výziev (www.nato.int/science), ale tiež môžu svojou činnosťou dopomôcť k propagácii programu na Slovensku.

V nasledujúcich dňoch som sa zúčastnila dvoch zasadnutí na Sekretariáte EUREKA, ktoré boli organizované ako priority súčasného maďarského predsedníctva v EUREKE, konkrétne išlo o posilnenie spolupráce na regionálnej úrovni a orientácia projektov (EUREKA-Eurostars) na oblasť potravinárstva.

Regionálne politiky so zameraním na inovácie sú považované za významný nástroj 
k zabezpečeniu rast a prosperity v Európe (je však nevyhnutné zabezpečiť komplementaritu medzi EÚ, národnými a regionálnymi politikami podpory v oblasti výskumu, vývoja a inovácií).

Cieľom EUREKA v tomto smere je posilniť spojenie medzi rôznymi aktérmi v jednotlivých regiónoch, pomôcť uľahčiť spoluprácu pri cezhraničných projektoch 
so zameraním na konkrétne regionálne technologické problémy, a zlepšiť inovatívne a technologické schopnosti európskych regiónov. K ďalším prioritám EUREKA v roku 2012 patrí mapovanie regionálnych aktivít kancelárií EUREKA v 39 členských krajinách so snahou určiť nové finančné prostriedky pre projekty EUREKA (orientácia na SME s inovatívnymi výstupmi určenými pre trh) a posilniť štruktúrovaný dialóg s kľúčovými aktérmi v Európe v oblasti regionálnych inovácií.

Dôležité bude komunikovať s riadiacimi aktérmi pre oblasť štrukturálnych fondov v Slovenskej republike (v našom prípade so Sekciou európskych záležitostí), hľadať inšpirácie v krajinách, ktoré dokázali využiť zdroje v rámci kohézneh politky už v tomto programovom období (napr. Litva alebo Poľsko financujú svoje EUREKA národné kancelárie z EÚ fondov, ktoré zároveň slúžia aj k spolufinancovaniu EUREKA a Eurostars projektov v daných krajinách), a sledovať možnosti pravidelne zverejňované a aktualizované na webovom sídle DG REGIO. 

Ďalší deň bol venovaný konferencii zameranej na prioritu maďarského predsedníctva = interdisciplinárna spolupráca SMEs v oblasti výskumu a transferu technológií v potravinárstve. Na Sekretariáte EUREKA sa stretli národní projektoví koordinátori, odborníci z mnohých špecializovaných organizácií, zástupcovia priemyselných podnikov a inovačných agentúr aktívnych v tejto oblasti (napr. Food Micro-Systems, ETP Food for Life, klaster EUROGIA+, EUREKA E!-surf, ETP EPoSS). EUREKA prijala multidisciplinárny prístup v rámci odvetvia výroby potravín, hľadania synergií v rôznych technologických sektoroch (napr. spracovateľský priemysel, IT a logistika). Táto konferencia bola nadväzujúcou na predchádzajúce stretnutie organizované pod maďarským predsedníctvom v novembri 2011. V apríli je predpokladané zorganizovanie stretnutia pre podniky, ústavy, školy či výskumné organizácie so záujmom o spoluprácu na konkrétnych projektoch (stretnutie bude organizované formou B2B 
v Maďarsku), na ktoré budú slovenské subjekty včas upozornené prostredníctvom dostupných komunikačných kanálov.

5. Odporúčané závery:
Spektrum možností, ktoré programy SPS NATO i EUREKA ponúkajú sú široké, je preto potrebné zamyslieť sa nad budúcnosťou oboch programov v podmienkach Slovenskej republiky, nájsť čo najefektívnejšie riešenie, z ktorého budú benefitovať nielen školy, výskumné ústavy a SME prostredníctvom zapojenia sa do medzinárodných projektov, ale i široká verejnosť vďaka získaným výstupom (inovatívnym produktom, novým technológiám, zefektívneniu výroby, podpore zdravia, ...). 

Zamerať sa na zefektívnenie ponúkaných možností v rámci kohéznej politiky (inšpirovať sa príkladmi dobrej praxe v iných krajinách, príp. vyvarovať sa ich chýb).
 T: 2012						Z: OMSVV SVT

6.   Prehľad prinesenej dokumentácie a miesto jej uloženia
Prinesené materiály sú uložené na Sekcii vedy a techniky MŠVVŠ SR, kde sú 
na požiadanie k dispozícii. Všetky prezentácie z konferencie so zameraním na oblasť potravinárstva sú prístupné on-line na webovom sídle EUREKA (http://www.eurekanetwork.org/showevent?p_r_p_564233524_articleId=1294370&p_r_p_564233524_groupId=10137). 

7.   Osobitne vyhodnotený očakávaný prínos ZPC
Ako v projektoch NATO, tak i v EUREKA i Eurostars zaznamenáva Slovenská republika v poslednom období nárast záujmu a v porovnaní s okolitými krajinami (napr. Maďarsko, ČR, či Ukrajina) pôsobí ako stabilný a zodpovedný partner. V roku 2012 bude preto úsilím sekcie vedy a techniky pomôcť rozvoju SR v aktivitách NATO a EUREKA a hľadať možnosti (a zdroje), ktoré pomôžu účastníkom byť ešte efektívnejší a prinášať lepšie výsledky.

8.    Spôsob zverejnenia výsledkov ZPC, prenos získaných informácií
Správa zo ZPC je archivovaná na Sekcii vedy a techniky MŠVVŠ SR, ako aj na Sekcii medzinárodnej spolupráce MŠVVŠ SR a bola zverejnená na webovej stránke MŠVVaŠ SR.

Správu vypracovala: J. Kováčová			............................
Dátum: 25.1.2012
Správu schválila: RNDr. Marta Cimbáková	............................
                 generálna riaditeľka sekcie vedy a techniky